**Miestne zastupiteľstvo mestskej časti Bratislava-Petržalka**

Materiál na rokovanie

Miestneho zastupiteľstva

mestskej časti Bratislava-Petržalka

dňa 16.09.2020

Informačný materiál

**Koncepcia fungovania VPS**

Uznesením Miestneho zastupiteľstva mestskej časti Bratislava-Petržalka č. 234 zo dňa 9.6.2020 bol starosta v súvislosti so zmenami v organizáciách MP VPS a SSŠaŠZP požiadaný o predloženie materiálu „Koncepcia fungovania reformy VPS a SSŠaŠZP“

Vo vzťahu k časti materiálu týkajúceho sa MP VPS uvádzame, že „koncepcia fungovania reformy“ je determinovaná rozhodnutím Miestneho zastupiteľstva mestskej časti Bratislava Petržalka dňa 10.12.2019, ktoré uznesením č. 147 znížilo pre Miestny podnik VPS rozpočet bežných výdavkov na rok 2020 o sumu 1 675 810 €, s tým že uvedené rozhodnutie sa dotklo rozpočtových programov „Oprava a údržba komunikácií“ v sume 337 140 €, „Starostlivosť o zeleň“ v sume 786 965 €, „Údržba a čistota verejných detských ihrísk“ v sume 138 255 €, a „Ostatná činnosť MP VPS“ v sume 413 450 €.

Miestny podnik VPS na základe uznesenia miestneho zastupiteľstva zo dňa 10.12.2019 pristúpil k 31.1.2020 k hromadnému prepúšťaniu zamestnancov zrušených programov, k priebežnému ukončovaniu činností, ktorých sa krátenie rozpočtu dotklo a k organizačným zmenám na úsekoch, ktorých činnosť bola znížením rozpočtu dotknutá. Pri rozviazaní pracovných pomerov so zamestnancami MP VPS dodržal ustanovenia Zákonníka práce a kolektívnej zmluvy, ku dnešnému dňu MP VPS nemá vedomosť o tom, že by proces hromadného prepúšťania bol napadnutý čo i len jednou žalobou. Pracovné pomery všetkých zamestnancov MP VPS, ktorých sa hromadné prepúšťanie a zmena organizačnej štruktúry dotkla, skončili najneskôr ku dňu 30.4.2020. Nad rámec hromadného prepúšťania z dôvodu ukončenia činností, došlo na zostávajúcich prevádzkach za účelom znižovania nákladov k zníženiu počtu pracovných pozícií, a to ukončením pracovných pomerov s 3 zamestnancami na úseku nakladania s odpadom a zrušením 2 pracovných pozícií na úseku nakladania s majetkom.

 Ďalším rozhodnutím, ktoré ovplyvňuje činnosť MP VPS je uznesenie Miestneho zastupiteľstva mestskej časti Bratislava – Petržalka č. 247 zo dňa 23.6.2020, ktorým bolo rozhodnuté o odzverení objektov PDI, ktoré MP VPS ako prenajímateľ poskytoval nájomcom do nájmu.

Po organizačných zmenách, ukončení procesu hromadného prepúšťania a odzverení spravovaného majetku, MP VPS v súčasnosti zabezpečuje správu Trhoviska Mlynarovičová a prevádzku Zberného dvora Petržalka, a to prostredníctvom 5 zamestnancov na trvalý pracovný pomer s plným úväzkom, 2 zamestnancov s čiastočným 1/5 úväzkom a 3 osôb prostredníctvom Dohody o prácach vykonávaných mimo pracovného pomeru.

Zberný dvor je samostatnou prevádzkou. Zmenou prevádzkovej doby došlo k prechodu na jednozmennú prevádzku, v dôsledku čoho bol na uvedenom programe znížený objem pracovných úväzkov. Prevádzková doba Zberného dvora Petržalka bola upravená na dni utorok až sobota s prevádzkovým časom od 10:00 do 18:00 (utorok až piatok) a v sobotu od 8:00 do 14:00.

 Prevádzka trhoviska Mlynaroviča bola v čase od 14.3.2020 do 26.4.2020 v dôsledku protipandemických opatrení v súvislosti s COVID-19 uzavretá, a od 27.4.2020 bola prevádzka otvorená v obmedzenom režime podľa opatrení nariadených RÚVZ. Počas prerušenia prevádzky trhoviska boli prijaté organizačné zmeny v štruktúre zamestnancov vykonávajúcich správu trhoviska. Na úseku aktuálne pracujú 2 stáli novoprijatí zamestnanci, zabezpečujúci správu, údržbu ako aj čiastočnú administratívu trhoviska. Trhovisko Mlynarovičová je prevádzkované v dňoch pondelok až sobota od 6:00 do 18:00, aktuálne bez časového, priestorového a kapacitného obmedzenia v dôsledku protipandemických opatrení.

MP VPS v dôsledku presunu príjmov z nájmov PDI na mestskú časť, ako aj z dôvodu viac ako mesačného uzatvorenia trhoviska Mlynarovičová očakáva ku koncu roka významný pokles vlastných príjmov.

Činnosť podniku bola v I. časti roku 2020 poznamenaná rozhodnutiami zriaďovateľa o  zásadnom znížení rozpočtu a ukončení činností na programoch 4.1.1. oprava a údržba komunikácií; 7.1. starostlivosť o zeleň; 7.4.1. údržba a čistota verejných detských ihrísk; čiastočne na 7.4.2. ostatná činnosť MP VPS; a odzverení PDI. V dôsledku uvedených rozhodnutí boli prijaté opatrenia na zníženie personálnych a prevádzkových nákladov MP VPS, najmä v podobe hromadného prepúšťania, zníženia počtu pracovných úväzkov na ZD a úseku trhoviska a odovzdanie zvereného majetku zriaďovateľovi. Prechodné obdobie, v rámci ktorého MP VPS plynuli zákonné lehoty pri hromadnom prepúšťaní a počas ktorého sa realizoval postupný prechod činností z MP VPS na RSVP, si na strane MP VPS vyžiadalo dodatočné náklady. Súčasne s tým v dôsledku situácie s pandémiou COVID 19 klesli predpokladané príjmy z úseku trhoviska a prenájmov pavilónov detských ihrísk.

MP VPS zostáva naďalej prevádzkovateľom Zberného dvoru Petržalka a trhoviska Mlynarovičová. Pre zostávajúcu časť roka 2020 je situácia v MP VPS stabilizovaná s výhradou vo vzťahu k prevádzke Trhoviska pre vývoj pandemickej situácie.